ΣΥΜΒΟΥΛΙΟ - ΨΗΦΙΣΜΑ ΤΟΥ ΣΥΜΒΟΥΛΙΟΥ της 15ης Ιανουαρίου 1985 για τη βελτίωση των προγραμμάτων εξοικονόμησης ενέργειας των κρατών μελών

(85/C 20/01)

I

(Ανακοινώσεις)

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

την ανακοίνωση της Επιτροπής της 2ας Φεβρουαρίου 1984 με τίτλο «Σύγκριση των προγραμμάτων εξοικονόμησης ενέργειας των κρατών μελών της ΕΟΚ»,

τα ψηφίσματα του Συμβουλίου της 9ης Ιουνίου 1980 (1) που στοχεύουν, ιδίως, στην εντατικοποίηση στην Κοινότητα των προσπαθειών για την εξοικονόμηση ενέργειας, τη μείωση της κατανάλωσης και των εισαγωγών πετρελαίου, και συνιστούν στα κράτην μέλη ορισμένες κατευθυντήριες γραμμές για ένα βασικό πρόγραμμα εξοικονόμησης ενέργειας,

(1) ΕΕ αριθ. C 149 της 18.6.1980, σσ. 1 και 3.

τη σύσταση της Επιτροπής της 29ης Ιουλίου 1980 περί ορθολογικής χρησιμοποιήσεως της ενέργειας στις βιομηχανικές επιχειρήσεις (2),

(2) ΕΕ αριθ. L 239 της 12.9.1980, σ. 26.

τη σύσταση του Συμβουλίου της 28ης Ιουλίου 1982 για την ενθάρρυνση των επενδύσεων στον τομέα της ορθολογικής χρησιμοποίησης της ενέργειας (3),

(3) ΕΕ αριθ. L 247 της 23.8.1982, σ. 9.

Εκτιμώντας:

ότι, παρόλο που έχει σημειωθεί ενθαρρυντική πρόοδος στα κράτη μέλη τα τελευταία χρόνια, εξακολουθεί να υπάρχει στην Κοινότητα σημαντική δυνατότητα βελτίωσης της αποδοτικότητας της ενέργειας

ότι πρέπει να λαμβάνονται υπόψη τα στοιχεία της πείρας στον καθορισμό νέων κετευθυντηρίων γραμμών για ένα βασικό πρόγραμμα, που θα συσταθεί σε όλα τα κράτη μέλη ανάλογα με τις ιδιαίτερες προτεραιότητες και συνθήκες καθενός από αυτά,

1. καλεί τα κράτη μέλη να συνεχίσουν και, ενδεχομένως, να εντείνουν τις προσπάθειές τους για ορθολογικότερη χρησιμοποίηση της ενέργειας χάρη στον καθορισμό ολοκληρωμένων πολιτικών εξοικονόμησης ενέργειας

2. υπενθυμίζει ότι οι πολιτικές αυτές πρέπει να εμπνέονται από τις αρχές πολιτικής που αφορούν τις τιμές της ενέργειας και από τα μέτρα που περιλαμβάνονται στο ψήφισμα της 9ης Ιουνίου 1980 σχετικά με τις νέες κατευθύνσεις της Κοινότητας για την εξοικονόμηση ενέργειας

3. σημειώνει ότι οι πολιτικές αυτές θα πρέπει να διαπνέονται επίσης από τις κατευθυντήριες γραμμές που περιέχονται στο παράρτημα

4. σημειώνει, εξάλλου, ότι είναι σκόπιμο να εξασφαλιστεί, στο μέτρο του δυνατού, η συνέπεια οποιουδήποτε μέτρου που επηρεάζει το ύψος προς τους στόχους της πολιτικής για την εξοικονόμηση ενέργειας

5. λαμβάνει υπό σημείωση την πρόθεση της Επιτροπής να συνεχίσει τη δράση της για την ορθολογική χρησιμοποίηση της ενέργειας, ιδίως:

- με την προώθηση του καθορισμού τυποποιημένων μεθόδων μέτρησης και, αν αυτό είναι αναγκαίο, ενδεικτικών προτύπων αναφοράς για τις συσκευές και τα υλικά,

- με την κατάρτιση προγραμμάτων ανά τομείς, τα οποία, λαμβάνοντας υπόψη τα αποτελέσματα που έχουν ήδη επιτευχθεί και τις δυνατές βελτιώσεις, θα περιλαμβάνουν συγκεκριμένες προτάσεις (πχ. στους τομείς των οικοδομών και των μεταφορών),

- με την ευρεία διάδοση, σε όλη την Κοινότητα, των αποτελεσμάτων που έχουν επιτευχθεί στα πλαίσια των εθνικών και κοινοτικών προγραμμάτων έρευνας, ανάπτυξης και επίδειξης

6. σημειώνει ότι τα κράτη μέλη θα ενημερώνουν την Επιτροπή σχετικά με την εξέλιξη των πολιτικών τους για την εξοικονόμηση ενέργειας, ώστε να μπορεί η Επιτροπή να αξιολογεί τη συμβολή τους στην επίτευξη των ενεργειακών στόχων της Κοινότητας και να υποβάλει έκθεση στο Συμβούλιο.

ΠΑΡΑΡΤΗΜΑ

Συμπληρωματικές κατευθυντήριες γραμμές για ένα βασικό πρόγραμμα εξοικονόμησης ενέργειας το οποίο συνιστάται σε όλα τα κράτη μέλη

Α. ΤΙΜΕΣ ΤΗΣ ΕΝΕΡΓΕΙΑΣ

1. Έχει ιδιαίτερη σημασία, όσον αφορά την ορθολογική χρησιμοποίηση της ενέργειας, να λαμβάνονται υπόψη η αγορά και το κόστος κατά τη διαμόρφωση των τιμών της ενέργειας.

2. Συνεπώς, εξακολουθεί πάντα να έχει την ίδια σημασία η πρακτική εφαρμογή των συμπερασμάτων και των συστάσεων που έχει εγκρίνει το Συμβούλιο από το 1980 όσον αφορά την πολιτική των τιμών.

3. Η αποτελεσματική διαμόρφωση των τιμών της ενέργειας στα πλαίσια της ορθολογικής χρησιμοποίησης της ενέργειας πρέπει, πρώτα απ’ όλα, να αποσκοπεί στο να αποφεύγεται η τεχνητή διατήρηση των τιμών κάτω από το πραγματικό επίπεδο που διαπιστώνεται στην αγορά. Επείγει να εντατικοποιηθούν οι προσπάθειες για την εφαρμογή της αρχής αυτής στα κράτη μέλη.

Β. ΜΕΤΡΑ ΓΙΑ ΤΗΝ ΕΝΘΑΡΡΥΝΣΗ ΤΗΣ ΟΡΘΟΛΟΓΙΚΗΣ ΧΡΗΣΙΜΟΠΟΙΗΣΗΣ ΤΗΣ ΕΝΕΡΓΕΙΑΣ

Με την επιφύλαξη των μέτρων που αναφέρονται στο ψήφισμα του Συμβουλίου της 9ης Ιουνίου 1980 σχετικά με τις νέες γραμμές δράσης της Κοινότητας για την εξοικονόμηση ενέργειας και με βάση την πείρα που έχει αποκτηθεί, συνιστάται στα κράτη μέλη, με σκοπό την καλύτερη δυνατή αποδοτικότητα, να προσφεύγουν ολικώς ή μερικώς στα ακόλουθα μέτρα σε συνάρτηση με τις ιδιαίτερες προτεραιότητες και συνθήκες τους:

1. Πληροφόρηση και παροχή συμβουλών

α) Κύριοι φορείς

- Προγράμματα πληροφόρησης που θα επιτρέπουν τη συνέχιση της δράσης για την ευαισθητοποίηση του κοινού ως προς την αποδοτική χρησιμοποίηση της ενέργειας με μεγάλες διαφημιστικές εκστρατείες και με επίκεντρο συγκεκριμένα θέματα.

- συνοδευτικά μέτρα με τη μορφή συγκεκριμένων συμβουλών και πρακτικών προτάσεων,

- μέτρα για την παροχή τεχνικών συμβουλών όπως πχ. διαγνωστικά μέτρα [και, στις κατάλληλες περιπτώσεις, εφαρμογή της ιδέας του «λεωφορείου της ενέργειας» (energy bus)].

β) Μέσα πραγματοποίησης

- Ανάπτυξη των δυνατοτήτων παροχής χρήσιμων συμβουλών στους καταναλωτές, σε περιφερειακό ή τοπικό επίπεδο, όσον αφορά την αποδοτικότητα της ενέργειας,

- ενθάρρυνση των συλλόγων για την αποδοτική χρησιμοποίηση της ενέργειας, προκειμένου να προαχθεί η ανταλλαγή εμπειριών ανάμεσα στους υπεύθυνους για τη διαχείριση της ενέργειας (ιδίως στη βιομηχανία), και στους συμβούλους σε θέματα εξοικονόμησης ενέργειας,

- κατά τη λήψη μέτρων πληροφόρησης και παροχής συμβουλών, αντιμετώπιση του γεγονότος ότι εξακολουθούν να υφίστανται διάφοροι βαθμοί συνειδητοποίησης των προβλημάτων αποδοτικότητας της ενέργειας, και αναζήτηση των κατάλληλων τρόπων θεραπείας αυτής της κατάστασης,

- συμπλήρωση της σχολικής και πανεπιστημιακής ύλης, καθώς και των προγραμμάτων επαγγελματικής κατάρτισης και των μαθημάτων που παρέχονται στις σχολές οδηγών αυτοκινήτου, με την προσθήκη θεμάτων σχετικά με την αποδοτικότητα της ενέργειας,

- μέσα για να εξασφαλίζεται η αναγκαία επαγγελματική επάρκεια όσων παρέχουν συμβουλές, καθώς και όσων ασχολούνται με τις πωλήσεις και την εγκατάσταση εξοπλισμών που καταναλίσκουν ενέργεια (πχ. συμμετοχή σε συλλόγους για τους οποίους ισχύουν οι απαιτούμενες προϋποθέσεις επαγγελματικής επάρκειας),

- πληροφόρηση, εκτός από εκείνη που αφορά τη θέρμανση, σχετικά με την καλύτερη χρησιμοποίηση του ηλεκτρισμού σε όλες τις εφαρμογές του,

- προτροπή των στελεχών να εφαρμόζουν τα πάντα, προκειμένου να εξασφαλιστεί αποτελεσματική χρησιμοποίηση της ενέργειας.

2. Οικονομικά κίνητρα

α) ξονες των παρεμβάσεων

- προσφυγή σε οικονομικά κίνητρα, εφόσον τα εμπόδια στις επενδύσεις για την αποδοτικότερη χρησιμοποίηση της ενέργειας είναι οικονομικού χαρακτήρα,

- εφαρμογή των κινήτρων αυτών για έναν ειδικό στόχο και κατά τη διάρκεια περιορισμένης χρονικής περιόδου, έτσι ώστε η επέκταση ή η αναπροσαρμογή τους να εξαρτώνται από την αξιολόγηση της αποτελεσματικότητάς τους,

- να λαμβάνονται υπόψη ήδη από το στάδιο του σχεδιασμού των οικονομικών κινήτρων οι περιορισμοί που προκαλεί η περιορισμένη διαθεσιμότητα κεφαλαίων, όσον αφορά την αποδοτικότητα της ενέργειας, ιδίως στις μικρές και μεσαίες επιχειρήσεις,

- να επιδειχθεί ιδιαίτερο ενδιαφέρον για τον τομέα των ενοικιαζόμενων κατοικιών.

β) Βελτιστοποίηση των παρεμβάσεων

- Αξιολόγηση της ενεργειακής αποδοτικότητας πριν και, εάν αυτό είναι δυνατό, μετά από την παροχή των οικονομικών κινήτρων για τις επενδύσεις,

- για το σκοπό αυτό, προσφυγή σε όλα τα κατάλληλα μέσα πληροφόρησης και παροχής συμβουλών για την εξασφάλιση ευνοϊκής σχέσης κόστους-αποτελεσματικότητας του μέτρου των οικονομικών κινήτρων, αφού ληφθούν επίσης υπόψη ορισμένοι μη οικονομικοί παράγοντες που ενδέχεται να παίξουν σημαντικό ρόλο στη λήψη αποφάσεων για επενδύσεις.

3. Ρυθμίσεις και πρότυπα

α) Κατευθυντήριες αρχές

- Προσφυγή σε πρότυπα, εφόσον οι υπάρχουσες στην αγορά δυνάμεις και η διαφάνεια της αγοράς δεν επαρκούν για την εξασφάλιση αποδοτικής χρησιμοποίησης της ενέργειας,

- να λαμβάνονται υπόψη, στο επίπεδο της επεξεργασίας των μέτρων αυτών, οι οικονομικές τους επιπτώσεις και η πείρα που έχει αποκτηθεί στα άλλα κράτη,

- σαφής προσδιορισμός του προτύπου που πρέπει να καθοριστεί ή, ενδεχομένως, του καλύτερου προτύπου που μπορεί να επιτευχθεί και το οποίο προτείνεται να εφαρμοστεί μετά από το κατάλληλο χρονικό διάστημα,

- εφαρμογή του κατάλληλου ελέγχου ή, ελλείψει αυτού, προσφυγή σε συστάσεις μάλλον παρά σε δεσμευτικούς κανονισμούς,

- περιοδική αναθεώρηση των ρυθμίσεων και των προτύπων, δεδομένου ότι οι συνθήκες που επικρατούσαν κατά την επεξεργασία τους έχουν ίσως άλλάξει στο μεταξύ.

β) Εφαρμογή κατά τομείς

i) Οικοδομικός τομέας

- Εφαρμογή των ενδεδειγμένων οικοδομικών κωδίκων ανάλογα με τις γενικές και ειδικές ενεργειακές συνθήκες και ενεργειακούς περιορισμούς,

- καθιέρωση, εφόσον αυτό δικαιολογείται από τεχνική και οικονομική άποψη, αποτελεσματικών προτύπων απόδοσης και λειτουργίας για τα συστήματα θέρμανσης και τους λέβητες,

- ανάπτυξη των μέσων που θα επιτρέπουν στο χρήστη να ελέχει καλύτερα πόση ενέργεια καταναλώνει (ατομικοί μετρητές στα κτίρια που χρησιμεύουν για κατοικίες ή για τη στέγαση υπηρεσιών και γραφείων, επιλογή περισσότερο αξιόπιστων και οικονομικών μετρητών),

- ανάπτυξη αποτελεσματικών προτύπων για τα μηχανήματα εξαερισμού και κλιματισμού, λαμβανομένης ιδίως υπόψη της ανάκτησης θερμότητας,

- αναγραφή, στις ηλεκτρικές οικιακές συσκευές, της ενεργειακής ισχύος τους, εφόσον αυτό δικαιολογείται από τεχνική και οικονομική άποψη (σε συνάρτηση, ιδίως, με την αντιπροσωπευόμενη δυνατότητα εξοικονόμησης ενέργειας).

ii) Τομέας των μεταφορών

- Να ληφθεί υπόψη η ιδιαίτερη σημασία που έχει η καταβολή περισσότερων προσπαθειών, εφόσον μάλιστα ο τομέας αυτός είναι ένας από τους κυριότερους και όλο και πιο σημαντικούς χρήστες των προϊόντων πετρελαίου. Για το σκοπό αυτό, πρέπει να ελέγχεται η καταλληλότητα των ρυθμίσεων και των προτύπων που αφορούν την ειδική κατανάλωση καυσίμων,

- ανάγκη, για την ορθολογική χρησιμοποίηση της ενέργειας, της βελτιστοποίησης των μεταφορικών μέσων, και ειδικότερα των μέσων συγκοινωνίας, της χρησιμοποίησής τους και της διαχείρισης των ρευμάτων κυκλοφορίας (πχ., στις κατάλληλες περιπτώσεις: περιορισμοί ταχύτητας, σχεδιασμός και συντήρηση των οδικών δικτύων, συγχρονισμός των φωτεινών σηματοδοτών, ειδικές λωρίδες κυκλοφορίας για τα συγκοινωνιακά μέσα, περιορισμός των διοδίων και των συνοριακών ελέγχων),

iii) Βιομηχανικός τομέας

Συστάσεις όπου να τονίζεται η ανάγκη να μελετώνται οι νέες επενδύσεις και υπό το πρίσμα της αποδοτικής χρησιμοποίησης της ενέργειας σε οικονομική βάση.